SKRIFTLIG FORESPØRGSEL E-3439/02

af Daniel Varela Suanzes-Carpegna (PPE-DE) til Kommissionen

(2. december 2002)

Om: Katastrofen forårsaget af olietankskibet Prestige ud for de galiciske kyster

Den 13. november var olietankskibet Prestige med en last på 77 000 tons fuelolie udsat for et alvorligt uheld ud for de galiciske kyster, hvilket har forårsaget en katastrofe med uoverskuelige økologiske, økonomiske og sociale følger for Galicia, en region under mål 1, hvor fiskeriet tegner sig for over 10 % af BNP, og som er overordentlig afhængig af dette erhverv.

1. Agter Kommissionen at tage skridt til at yde særlig bistand for i så vid udstrækning som muligt at afhjælpe de forvoldte skader? Påtænker den at gøre brug af solidaritetsfonden, hvis Europa-Parlamentets plenarforsamling anmoder herom?

2. Kan Kommissionen bekræfte, at Prestige kom fra Estland og havde kurs mod Gibraltar?

3. Kan Kommissionen oplyse, om fartøjet opfyldte alle de lovmæssige krav for at kunne sejle i EU-farvande og anløbe europæiske havne?

4. Kan Kommissionen endvidere oplyse, om sammensætningen af den transporterede fuelolie opfyldte kravene i EU-bestemmelserne?

5. Mener Kommissionen ikke, at antallet og omfanget af ulykker som denne vil kunne mindskes gennem en strengere lovgivning og kontrol?

6. Er Kommissionen ikke enig i, at disse forhold kræver en ændring af EU-lovgivningen med henblik på at fremskynde ikrafttrædelsesdatoen for kravet om bygning af dobbeltskrogede fartøjer?

7. Er der efter Kommissionens opfattelse ikke behov for at sikre, at transporten af farligt gods til søs foregår længere ude på havet, således at man undgår at ødelægge økosystemet i havet i regioner, der ligesom Galicia er meget afhængige af fiskeri?

Svar afgivet på Kommissionens vegne af Loyola de Palacio

(29. januar 2003)

1. Rådet vedtog den 20. december 2002 en forordning om særforanstaltninger med henblik på at genoprette de fiskeressourcer og akvakulturanlæg, der er berørt af olieudslippet, som Prestige har forårsaget(1). I denne forordning fastsættes ekstraordinære støtteforanstaltninger rettet mod personer og virksomheder i fiskeri-, skaldyr- og akvakultursektoren i de berørte spanske kystområder. I den nævnte forordning er der bl.a. fastsat visse undtagelsesbestemmelser vedrørende de krav, som udgifterne skal opfylde for at kunne komme i betragtning til samfinansiering under det finansielle instrument til udvikling af fiskeriet (FIUF) inden for rammerne af Rådets forordning (EF) nr. 2792/1999(2) for at lette og fremskynde bistanden til ofrene for forureningen.

EU's solidaritetsfond vil kunne bruges, hvis Kommissionen konstaterer, at betingelserne i forordningen er opfyldt, bl.a. det regionale kriterium(3).

Samhørighedsfonden vil også kunne bruges. Inden for rammerne af det globale beløb, der er tildelt Spanien for perioden 2000-2006, kan de spanske myndigheder forelægge Kommissionen miljøprojekter for at bekæmpe katastrofens virkninger.

Inden for rammerne af det operationelle program for Galicien (2000-2006) kan den spanske finansminister som forvaltningsmyndighed ved overenskomst med de galiciske myndigheder og efter godkendelse fra Styringsudvalget for denne intervention ændre programtillægget for at anvende en større del af ressourcerne til bekæmpelse af katastrofens virkninger.

Ifølge forordning (EF) nr. 1260/1999(4) kan det operationelle program revideres, hvis den økonomiske og sociale situation og beskæftigelsen påvirkes i betydelig grad. En sådan revision kræver en beslutning fra Kommission, og den ville gøre det muligt at ændre bidragene, der er allokeret for hvert felt.

På meget kort sigt er der desuden mulighed for at yde støtte til en vurdering af miljøvirkninger på de kystområder, der er ramt af forureningen. Denne foranstaltning bør sigte mod at analysere miljøvirkningerne efter ulykker, evaluere de forebyggende og afhjælpende foranstaltninger, der er truffet, samt udbrede resultaterne af disse og de vundne erfaringer til de øvrige medlemsstater.

Kommissionen er i øjeblikket i nær kontakt med de spanske myndigheder for at fastlægge samfinansieringen (50 % op til 300 000 EUR) af en undersøgelse af miljøvirkningerne efter ulykken. Der kan også foreslås andre specifikke foranstaltninger som nævnt i konklusionerne fra Det Europæiske Råd i København.

2. Kommissionen bekræfter, at Prestige kom fra Sankt-Petersborg og var på vej mod Gibraltar via Estland.

3. Ifølge inspektionsrapporten for Prestige, der er udarbejdet af klassificeringsselskabet American Bureau of Shipping (ABS), var fartøjet forsvarligt vedligeholdt.

Efter anmodning fra dette selskab er der indledt en ad hoc-undersøgelse af International Association of Classification Societies, hvori Kommissionen deltager som observatør på lige fod med Den Internationale Søfartsorganisation og søfartsmyndighederne i Bahamas.

4. Ja, den olie, som Prestige transporterede, er tilladt, og den er registreret i den internationale standardiseringsorganisation (ISO) som intermediate svær fuelolie. Det er en af de fuelolier, der lovligt anvendes som brændsel for visse fartøjstyper eller elværker.

5. til 7. Kommissionen er af den opfattelse, at en strengere anvendelse af lovgivningen kunne mindske antallet af ulykker. Derfor har Kommissionen forelagt Rådet en ny meddelelse(5), hvori der bl.a. er planlagt en fremskyndet indførelse af bestemmelserne i Erika I- og II-pakkerne.

Rådet (Transport) besluttede på sit møde den 6. december 2002 at nedlægge forbud mod, at enkeltskrogede tankskibe, som transporterer svær fuelolie, anløber EU-havne, og undersøge mulighederne for at føre kontrol med og holde fartøjer 200 mil fra kysten, hvis de transporterer farlige stoffer.

I den forbindelse og i tråd med dens meddelelse af 3. december 2002 foreslog Kommissionen den 20. december 2002 en forordning, hvormed der blev nedlagt forbud mod, at enkeltskrogede olietankskibe transporterer svær fuelolie til eller fra EU-havne, og udfasningen af enkeltskrogede tankskibe blev fremskyndet til fordel for dobbeltskrogede fartøjer(6). Denne retsakt er for øjeblikket forelagt Europa-Parlamentet og Rådet til behandling.

(1) Rådets forordning (EF) nr. 2372/2002 af 20. december 2002 om særforanstaltninger for at yde erstatning til den spanske fiskeri-, skaldyrs- og akvakultursektor for de tab, olieudslippet fra Prestige har forårsaget. EFT L 358 af 31.12.2002.

(2) Rådets forordning (EF) nr. 2792/1999 af 17. december 1999 om de nærmere regler og betingelser for Fællesskabets strukturforanstaltninger for fiskeriet, EFT L 337 af 30.12.1999.

(3) Rådets forordning (EF) nr. 2012/2002 af 11. november 2002 om oprettelse af Den Europæiske Unions Solidaritetsfond, EFT L 311 af 14.11.2002.

(4) Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene, EFT L 161 af 26.6.1999.

(5) KOM(2002) 681 endelig udg.

(6) KOM(2002) 780 endelig udg.